LV Eiropas Savienības Oficiālais Vēstnesis L 73/1

PADOMES REGULA (EK) Nr. 229/2008

(2008. gada 10. marts),

ar ko groza Regulu (EK) Nr. 533/2004 par Eiropas partnerību izveidošanu atbilstīgi stabilizācijas un asociācijas procesam

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu un jo īpaši tā 181.a panta 2. punktu,

ņemot vērā Komisijas priekšlikumu,

ņemot vērā Eiropas Parlamenta atzinumu (1),

tā kā:

(1) Padomes Regulā (EK) Nr. 533/2004 (2) ir paredzēts dibināt Eiropas partnerības ar visām Rietumbalkānu valstīm.

(2) Eiropadome 2005. gada decembra sanāksmē Briselē nolēma, ka Bijusī Dienvidslāvijas Maķedonijas Republika ir atzīstama par kandidātvalsti dalībai Eiropas Savienībā.

(3) Tādēļ ir lietderīgi paredzēt, ka attiecībās ar Bijušo Dienvidslāvijas Maķedonijas Republiku Eiropas Savienībai būtu jāīsteno pievienošanās partnerība, nevis Eiropas partnerība, un attiecīgi grozīt Regulu (EK) Nr. 533/2004.

(4) Serbijas un Melnkalnes valstu savienība vairs nepastāv. Tāpēc ir lietderīgi grozīt regulu, lai ņemtu vērā to, ka Serbija un Melnkalne tagad ir divas neatkarīgas valstis.

(5) Regula attiecas uz pievienošanās partnerībām, kā arī uz Eiropas partnerībām. Tādēļ tas ir jāņem vērā tās pilnā tekstā,

IR PIEŅĒMUSI ŠO REGULU.

1. pants

Ar šo Regulu (EK) Nr. 533/2004 groza šādi:

1) regulas 1. pantu aizstāj ar šādu pantu: “1. pants Nodibina Eiropas partnerības attiecībā uz Albāniju, Bosniju un Hercegovinu, Horvātiju, Melnkalni un Serbiju, ieskaitot Kosovu, kā noteikts Apvienoto Nāciju Organizācijas Drošības padomes 1999. gada 10. jūnija Rezolūcijā 1244 (turpmāk – “partneri”). Eiropas partnerības ir sistēma, kurā ietvertas prioritātes, kas noteiktas partneru atšķirīgo situāciju analīzes rezultātā, uz kurām ir jākoncentrējas, gatavojoties turpmākai integrācijai Eiropas Savienībā, ievērojot Eiropadomes noteiktos kritērijus un progresu, kas panākts, īstenojot stabilizācijas un asociācijas procesu, attiecīgā gadījumā ietverot stabilizācijas un asociācijas nolīgumus, un jo īpaši reģionālo sadarbību.”;

2) regulas 1.a pantu aizstāj ar šādu pantu: “1.a pants Saistībā ar stabilizācijas un asociācijas procesu nodibina asociācijas partnerības ar Horvātiju un Bijušo Dienvidslāvijas Maķedonijas Republiku. Asociācijas partnerības ir sistēma, kurā ietvertas prioritātes, kas noteiktas partneru katras valsts situācijas analīzes rezultātā, uz kurām ir jākoncentrējas, gatavojoties pievienoties Eiropas Savienībai, atbilstīgi Eiropadomes noteiktajiem Kopenhāgenas kritērijiem un stabilizācijas un asociācijas procesa īstenošanas gaitai, tostarp Stabilizācijas un asociācijas nolīgumiem, kas noslēgti ar minētajām valstīm (3), un jo īpaši reģionālās sadarbības īstenošanas gaitai.

2. pants

Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2008. gada 10. martā Padomes vārdā — priekšsēdētājs D. RUPEL

(1) Atzinums sniegts 2008. gada 15. janvārī (Oficiālajā Vēstnesī vēl nav publicēts).

(2) OV L 86, 24.3.2004., 1. lpp. Regulā grozījumi izdarīti ar Regulu (EK) Nr. 269/2006 (OV L 47, 17.2.2006., 7. lpp.).

(3) Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Bijušās Dienvidslāvijas Maķedonijas Republiku, no otras puses (OV L 84, 20.3.2004., 13. lpp.). Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Horvātijas Republiku, no otras puses (OV L 26, 28.1.2005., 3. lpp.).”